
סדר היום:		הצעת חוק הכשרות המשפטית והאפוטרופסות (תיקון – הסכם בין הורים שאינם נשואים), התשס"ד-2003, של חברת הכנסת אתי לבני וקבוצת חברי כנסת (פ/1671)



נכחו:

חברי הוועדה:	מיכאל איתן  -  היו"ר
	רשף חן
	אתי לבני


מוזמנים:	חה"כ אילן שלגי
	עו"ד מוריה בקשי	- משרד המשפטים
	שרה אשכנזי	- משרד הרווחה, האגף לשירות לרווחת הפרט והמש'



יועצת משפטית:	אפרת רוזן



מנהלת הוועדה:	דורית ואג



קצרנית:	אסתר מימון


הצעת חוק הכשרות המשפטית והאפוטרופסות (תיקון – הסכם בין הורים שאינם נשואים), התשס"ד-2003
של חברת הכנסת אתי לבני וקבוצת חברי כנסת


היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט. על סדר-היום: הצעת חוק הכשרות המשפטית והאפוטרופסות (תיקון – הסכם בין הורים שאינם נשואים), התשס"ה-2004. "בחוק הכשרות המשפטית והאפוטרופסות, התשכ"ב-1962, במקום המילים 'בין שנישואיהם אוינו, הותרו או הופקעו, ובין שעדיין קיימים', יבוא 'בין שנישואיהם אוינו, הותרו, או הופקעו, בין שעדיין קיימים ובין שלא נישאו'".

	נוסח הצעת החוק בשילוב עם הוראת החוק היום: "היו הורי הקטין חיים בנפרד – בין שנישואיהם אוינו, הותרו או הופקעו ובין שעדיין קיימים ובין שלא נישאו--

אפרת רוזן:

	זאת התוספת שהם מבקשים להוסיף.

היו"ר מיכאל איתן:

	רשאים הם להסכים ביניהם על מי מהם תהיה האפוטרופסות לקטין, כולה או מקצתה, מי מהם יחזיק בקטין, ומה יהיו זכויות ההורה שלא יחזיק בקטין לבוא עמו במגע; הסכם כזה טעון אישור בית המשפט, ומשאושר, דינו – לכל עניין זולת ערעור – כדין החלטת בית המשפט".

	האם מישהו מתנגד להצעת החוק הזאת?

מוריה בקשי:

	אנחנו מסכימים להצעת החוק, גם לפי המצב הקיים אפשר לפרש כך, אבל זה מחזק.

היו"ר מיכאל איתן:

	מי בעד הצעת החוק?

הצבעה
בעד – רוב
אושר להעביר את הצעת חוק הכשרות המשפטית והאפוטרופסות (תיקון – הסכם בין הורים שאינם נשואים), התשס"ד-2003 לקריאה ראשונה.

היו"ר מיכאל איתן:

	 הצעת החוק אושרה פה אחד.

